text: Plaget af myrer? Brug salt!
  20 april 2016 kl. 13.16
  Der er gode råd at hente på TV SYD’s Facebook-side, hvis du har problemer med myrer.
  Et indslag tirsdag på TV SYD har udløst en række gode råd.
  Indslaget handlede om, at myrerne nu myldrer frem efter den milde vinter – og plager mange mennesker.
  Har du gode råd, spurgte vi på TV SYD’s Facebook-side.
  Og det var der en del, der havde.
  Således anbefaler Henny Marie Baden Johansen salt. Masser af salt, det er det eneste, der virker, skriver Henny Marie Baden Johansen.
  Lissie Wolf anbefaler følgende:
  Bland lige dele flormelis, bagepulver og kartoffelmel og strø det, hvor der er myrer.
  Lone Hansen bruger også en blanding:
  Jeg bruger gær, sukker og lidt vand. Ind imellem løfter jeg nogle fliser og har været heldig at finde et bo derunder.
  Nogle har gode erfaringer med kanel – andre ikke.
  En af dem, der har gode erfaringer med at strø kanel ud, er Radmila Suslovski. Det virker 100 pct., skriver hun.
  Også Sanne Blond Møller har fine erfaringer med kanel:
  Vi strøede det både udendørs og indendørs – det virkede for os:)
  Det gjorde det til gengæld ikke for Linda Timm: Brugte kanel sidste år, og det virkede overhovedet ikke, skriver hun.
  Har du gode råd, så del dem på https://www.facebook.com/tvsyd
  